
RAPORT

              asupra următoarelor propuneri legislative: 

1. Propunere legislativă privind reînfiinţarea şi organizarea Universităţii de stat cu limba de predare maghiară din Cluj-Napoca (nr.165/15 octombrie 1998); 

2. Propunere legislativă privind reînfiinţarea şi organizarea Universităţii de stat cu limba de predare maghiară din Cluj-Napoca (nr.176/15 octombrie 1998).

În urma examinării propunerilor legislative: 1. Propunere legislativă privind reînfiinţarea şi organizarea Universităţii de stat cu limba de predare maghiară din Cluj-Napoca (nr.165/15 octombrie 1998); 2. Propunere legislativă privind reînfiinţarea şi organizarea Universităţii de stat cu limba de predare maghiară din Cluj-Napoca (nr.176/15 octombrie 1998), în şedinţa din 3 martie 1999, Comisia a hotărât că acestea nu pot fi acceptate şi propune Plenului Camerei Deputaţilor respingerea pentru următoarele motive:

1. propunerile legislative contravin Convenţiei privind lupta împotriva discriminării în domeniul învăţământului, care la art.1 precizează că în sensul Convenţiei, termenul de “discriminare”cuprinde orice distincţie, excludere, limitare sau preferinţă care, întemeiată pe rasă, culoare, sex, limbă, religie, opinie politică, sau orice altă opinie, origine naţională sau socială, situaţie economică sau naştere, are drept obiect sau ca rezultat suprimarea sau alterarea egalităţii de tratament în ceea ce priveşte învăţământul mai ales “instituirea sau menţinerea unor sisteme sau instituţii de învăţământ separate pentru persoane sau grupuri”. La art.2, pct.c) se consideră a nu fi considerate discriminări “crearea sau menţinerea de instituţii de învăţământ particulare, dacă aceste instituţii au drept obiect nu asigurarea excluderii unui grup oarecare, ci sporirea posibilităţilor de învăţământ pe care le oferă puterea publică, dacă funcţionarea lor corespunde acestui ţel şi dacă învăţământul predat este conform cu normele care ar fi putut fi prescrise sau aprobate de către autorităţile competente, în special pentru învăţământul de acelaşi grad.”

2. soluţia legislativă privind reînfiinţarea unei universităţi, astfel cum este preconizată la art.1 din propunerile legislative este inadecvată, întrucât în prezent Legea învăţământului nr.84/1995 stabileşte un alt cadru legislativ pentru înfiinţarea de universităţi:

3. aceaste propuneri legislative, având ca obiect înfiinţarea unei instituţii de învăţământ superior cu limba de predare a unei singure minorităţi, invocându-se prevederile art.123, alin.(1) din Legea nr.84/1995, astfel cum a fost modificată prin Ordonanţa de urgenţă a Guvernului nr.36/1997, este prematură, atât timp cât modificarea propusă prin această ordonanţă nu a fost încă aprobată de Parlament;

4. propunerea legislativă este în dezacord şi cu prevederile Programului de Guvernare 1998-2000 al actualului cabinet, program unde se prevede lărgirea cadrului instituţional al învăţământului superior, dar prin universităţi multiculturale.

În raport de obiectul şi conţinutul său, propunerile legislative fac parte din categoria legilor ordinare.

       Preşedinte,





Secretar,

  Prof.univ.dr.ing. Anghel Stanciu
    Prof.univ.dr.ing. Ecaterina Andronescu

Expert parlamentar

 Simion Cioată

